Vilnius, 2025 m. balandžio 30 d.

**Pirkėjų ir „Lidl“ parama vaikų dienos centrams perkopė 600 tūkst. eurų**

**Jau aštuonerius metus „Lidl“ pirkėjai, aukodami taromatuose surinktą sumą, gali prisidėti prie geresnių vaikų dienos centrų sąlygų kūrimo vaikams iš sunkiau besiverčiančių šeimų. Per pirmąjį šių metų ketvirtį pirkėjai kartu su „Lidl“ paaukojo daugiau nei 19 tūkst. eurų, o iš viso nuo projekto pradžios ši suma jau perkopė 600 tūkst. eurų.**

Prekybos tinklas „Lidl“ dvigubina taromatuose klientų aukojamą sumą ir lygiomis dalimis skiria juos trims vaikų dienos centrais besirūpinančioms organizacijoms: „Lietuvos Caritas“, „Gelbėkit vaikus“ ir Maltos ordino pagalbos tarnybai.

Surinktos lėšos naudojamos įvairiems vaikų dienos centrų poreikiams – nuo patalpų atnaujinimo, vaikų laisvalaikio organizavimo iki darbuotojų mokymų.

Pirmojo šių metų ketvirčio rezultatai rodo, kad aktyviausiai aukojo didžiųjų šalies miestų gyventojai, o didžiausia už užstatą paaukotų pinigų suma surinkta Vilniuje. Sostinės gyventojai dažniausiai taromatuose atgautus pinigus aukojo Rinktinės, Žemaitės bei Rasų gatvėse esančiose „Lidl“ parduotuvėse. Per pirmuosius tris šių metų mėnesius pirkėjai kartu su „Lidl“ paaukojo daugiau nei 19 tūkst. eurų.

„Vaikų dienos centrai atlieka itin svarbų vaidmenį kuriant saugią, palaikančią ir ugdančią aplinką vaikams, kuriems to labiausiai reikia. Vaikų dienos centrai – tai vieta, kurioje mokiniai gali ne tik saugiai praleisti laiką, bet ir pavalgyti, paruošti pamokas ar pažaisti su bendraamžiais. Džiaugiamės galėdami prisidėti prie šių centrų veiklos kartu su mūsų pirkėjais – visa taromate paaukota suma tiesiogiai prisideda prie vaikų gerovės ir ateities“, – sako „Lidl Lietuva“ korporatyvinių reikalų ir komunikacijos vadovas Antanas Bubnelis.

**Aktyvus pasiruošimas vasaros veikloms**

„Lietuvos Caritas“ šiuo metu globoja 39 vaikų dienos centrus šalyje, pasak organizacijos vaikų dienos centrų koordinatorės Jūratės Blinstrubaitės, didžiausias iššūkis – įgyvendinti kuo daugiau kylančių idėjų, turint ribotas lėšas.

„Mus labai gelbsti „Lidl“ ir pirkėjų skiriama parama, dėl kurios vaikų dienos centrų vadovai jau gali planuoti vasaros veiklas. Vaikai labai laukia naujų nuotykių vasaros stovyklose, ekskursijose, žygiuose, kurių visada nori ir prašo. Užsiėmimų ypač laukia tie, kurie gyvena toliau nuo didesnių miestų, juose viešasis transportas – opi problema, tad net nuvykimas į rajono centrą tampa iššūkiu“, – pasakoja J. Blinstrubaitė.

Pasak Maltos ordino pagalbos tarnybos vaikų ir jaunimo programos vadovės Jurgitos Čičelienės, vaikų vasaros atostogos – vienas daugiausiai resursų reikalaujančių laikotarpių.

„Norime, kad vaikų atostogos būtų ne tik saugios, bet ir prasmingos, įsimintinos, pilnos atradimų ir džiaugsmo. Jau dabar pradedame aktyvų pasiruošimą vasaros sezonui – planuojame edukacines išvykas, stovyklas bei, žinoma, veiklas gamtoje“, – teigia J. Čičelienė.

**Parama prisideda prie geresnių sąlygų vaikams**

Organizacijos „Gelbėkit vaikus“ teigimu, „Lidl“ ir pirkėjų surinkta parama ženkliai prisideda prie įvairių, nuolat vykdomų vaikų dienos centrų veiklų.

Pirkėjų ir prekybos tinklo dėka praėjusiais metais „Gelbėkit vaikus“ galėjo įgyvendinti vieną sėkmingiausių vasaros projektų net keturiuose vaikų dienos centruose – dienos stovyklą „Gamta – mūsų namai“. Taip pat gautos lėšos padėjo suorganizuoti vasaros iššūkio projektą „Aktyvi vasara su draugais“ bei suteikė galimybę dienos centrų vaikams atvykti į projekto uždarymo šventę.

„Lietuvos Carito“ vaikų dienos centrų koordinatorė priduria, kad kartu su „Lidl“ ir pirkėjų pagalba pavyko įgyvendinti itin didelį projektą – perkelti Krinčino vaikų dienos centro veiklą į naujas patalpas.

„Iki persikraustymo Krinčino vaikų dienos centras glaudėsi ankštose mokyklose patalpose – vaikams teko naudotis bendromis erdvėmis su mokykla, negalėjo jaustis tikraisiais savo centro šeimininkais, kadangi veiklas reikėjo derinti prie mokyklos planų. Visiems bendrai surėmus pečius – „Lietuvos Caritui“, „Lidl“, Pasvalio rajono savivaldybei, seniūnijai, parapijai ir vietos verslininkams, išsipildė Krinčino bei aplinkinių kaimelių vaikų bei jų ugdytojų svajonė – turėti naujas, erdvias patalpas su teritorija, kurioje laisvai gali dūkti mažieji“, – pasakoja J. Blinstrubaitė.

Prisidėti prie pagalbą vaikams teikiančių organizacijų veiklos gali visi, besinaudojantys prekybos tinklo „Lidl“ taromatais – atidavus tarą tereikia paspausti mygtuką „Aukoti“. Skyrus paramą vaikų dienos centrams, sumą „Lidl Lietuva“ padvigubina ir perveda centrus koordinuojančioms organizacijoms: Maltos ordino pagalbos tarnybai, „Gelbėkit vaikus“ ir „Lietuvos Caritui“.

Paaukoti vaikų dienos centrams galima 81 Lietuvoje veikiančioje „Lidl“ parduotuvėje 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)